**Құдайдың жоспарларына үміт артыңыз**

***«Енді Ешуа халыққа былай деп бұйырды: «Өздеріңді Құдайға толық бағыштап, (күнә атаулыдан) пәк таза болыңдар! Себебі Жаратқан Ие ертең сендердің араларыңда кереметтер істейді».***

***(Ешуа 3:5)***

Досым, сіздің ертеңгі күнге қандай жоспарларыңыз бар? Сіз сенімді емессіз, солай емес пе? Кейбіреулер: «Бүгінгі күннен ләззат алайық, өйткені ертең кім біледі, өлетін шығармыз!» деп ойлайды. Егер сіз де солай ойласаңыз, бұл сіздің өміріңізде маңызды бір нәрсе, яғни үміт, жетіспеуі мүмкін дегенді білдіруі мүмкін. Үміт – бұл бүгін сізде туындап жатқан сұрақтар мен мәселелердің шешімі ертеңгі күні пайда болатынына деген сенімділік.

Ертеңгі күнге үміт артқан дұрыс па? Киелі кітапта ертеңгі күн туралы шамамен 61 рет айтылады. Онда немқұрайлылық танытып, міндеттеріңізді ертең жасайсыз ғой деп ойлап, басқа күнге қалдыру дұрыс емес деп айтылғанымен, сонымен қатар Киелі кітап ертеңгі күнді Құдайдың бүгін орындамаған нәрселерді жасайтынын көрудің жаңа мүмкіндігі ретінде айтады. Баяғыда Ешуа: «Өздеріңді Құдайға толық бағыштап, (күнә атаулыдан) пәк таза болыңдар! Себебі Жаратқан Ие ертең сендердің араларыңда кереметтер істейді» (Ешуа 3:5) деп айтқан еді.

Құдай бүгінгі күннің мәселелеріне әрқашан бірден шешім бере бермейді. Кейбір нәрселерді тез еритін кофе дайындау немесе сиқырлы таяқшаны бұлғау сияқты тез шешу мүмкін емес. Бірақ сіз Құдайдың уәделері шындық екеніне сенгендіктен, ертеңгі күнге үміт артып, бүгін қолыңыздан келгеннің бәрін жасай аласыз.

Әділетсіз түрде түрмеге жабылғандардың өмірбаяндарын оқып шықсаңыз, сонда сіз ертеңге деген үміт – ертеңгі күні бәрі жақсы болатынына деген өшпес сенім – оларды тірі қалдырған жалғыз нәрсе екенін білетін боласыз. Түрмеде отырған адамдар темір тор арқылы сыртқа қарап, ертеңгі күнді ойлап отырады. Немесе аурухана төсегіндегі адамдарға ертеңгі күнді ойлап, денсаулықтары жақсы болып кететініне сену оларға тірі қалуға, тез жазылып кетулеріне көмектеседі.